EgyptAir MS804: Jhb-inwoner was aan boordJoão David Silva Foto: Correio da Manhã ŉ Inwoner van Johannesburg was aan boord EgyptAir Vlug MS804 wat op 19 Mei in die Middellandse See neergestort het. João David Silva (62), ŉ pa van vier, oorspronklik van Portugal, het in Johannesburg gebly vanweë sy werk, het ŉ regeringsbeampte aan Correio da Manhã bevestig. Silva, ‘n siviele ingenieur, het vir ŉ Portugese konstruksiemaatskappy, Mota-Engil, gewerk. Die maatskappy het slegs bevestig een van sy werknemers was aan boord, maar wou nie sy naam bekend maak nie. Silva se gesin het nog in Lissabon gebly. Vlug MS804, van Parys in Frankryk na Kaïro in Egipte, het Donderdagoggend in die vroeë oggendure van die radar verdwyn. Ondersoekspanne het reeds wrakstukke, vliegtuigsitplekke, besittings van die passasiers en liggaamsdele gevind. Lees alle vorige berigte oor EgyptAir Vlug MS804 op Maroela Media. Bron: Correio da Manhã, CNN, Daily Mirror, Independent